కారు నుంచి రోడ్డుపై చెత్తపడేసిన వ్యక్తికి.. ఆ పిల్లాడు భలే బుద్ధి చెప్పాడు WATCH LIVE TV
Yuvraj Singh: రూ.16 కోట్ల నుంచి రూ.కోటికి.. యువీ పతనం
ఒకప్పుడు ఐపీఎల్‌ వేలంలో యువరాజ్‌ కోసం ఫ్రాంచైజీలు పోటీపడేవారు. 2015లో ఢిల్లీ డేర్‌డెవిల్స్ ఏకంగా రూ.16 కోట్లు ధరకు యువీని దక్కించుకుంది.
Samayam Telugu | Updated:
Dec 19, 2018, 09:33AM IST
Yuvraj Singh: రూ.16 కోట్ల నుంచి రూ.కోటికి.. యువీ పతనం
హైలైట్స్
* తొలి రౌండ్‌లో యువీని కొనుగోలు చేసేందుకు ఆసక్తి చూపని ఫ్రాంచైజీలు
* ఒకప్పుడు రూ.16కోట్లకు అమ్ముడుపోయిన యువీకి ఇప్పుడు దక్కింది కేవలం రూ.కోటి
* ముంబయి ఇండియన్స్‌కు ధన్యవాదాలు చెబుతున్న యువీ ఫ్యాన్స్
డాషింగ్ బ్యాట్స్‌మెన్‌గా భారత్‌కు ఎన్నో చిరస్మరణీయ విజయాలు అందించిన యువరాజ్ సింగ్ పరిస్థితి ఇప్పుడు దారుణంగా తయారైంది. అటు టీమిండియాలోకి రాలేక.. క్రికెట్‌ను వీడలేక గడ్డు పరిస్థితిని ఎదుర్కొంటున్నాడు. ఐపీఎల్‌లోనూ కోట్లు పెట్టి కొనుక్కున్న జట్లకు సరైన న్యాయం చేయలేకపోతున్నాడు. దీంతో అతడి ధర ఏటా దిగజారిపోతోంది. ఓ టైమ్‌లో రూ.16కోట్లకు అమ్ముడుపోయి అందరినీ ఆశ్చర్యపరిచిన యువీకి మంగళవారం జరిగిన వేలంలో అవమానకర పరిస్థితి ఎదురైంది. జైపూర్‌ వేదికగా జరుగుతున్న ఐపీఎల్ వేలం తొలి రౌండ్‌లో యువరాజ్‌ను కొనుగోలు చేసేందుకు ఫ్రాంచైజీలు ఆసక్తి చూపలేదు. కానీ రెండో రౌండ్‌లో ముంబై ఇండియన్స్ జట్టు రూ.కోటి (బేస్ ధర) ఇచ్చి యువరాజ్ సింగ్‌ను తమ జట్టులోకి తీసుకుంది.
అంచెలంచెలుగా ఎదిగి.. పాతాళానికి..
ఒకప్పుడు ఐపీఎల్‌ వేలంలో యువరాజ్‌ కోసం ఫ్రాంచైజీలు పోటీపడేవారు. 2011లో పుణె జట్టు 1.8 మిలియన్ డాలర్లు (12.78 కోట్లు)కి యువరాజ్‌ని కొనుగోలు చేసింది. ఆ తర్వాత 2014లో ఆర్‌సీబీ రూ.14 కోట్లకి, 2015లో ఢిల్లీ డేర్‌డెవిల్స్ ఏకంగా రూ.16 కోట్లు ధరకు యువీని దక్కించుకున్నాయి. అయితే కొనుగోలు చేసిన ధరకు యువీ సరైన న్యాయం చేయడం లేదని భావించిన ఆయా జట్లు తర్వాత ఏడాది అతడిని వదిలించుకున్నాయి. 2016లో సన్‌రైజర్స్ 7 కోట్లు పెట్టి యువీని కొనుగోలు చేయగా.. 2018లో పంజాబ్ 2 కోట్ల బేస్ ధరకి యువీని దక్కించుకుంది.
కొంతకాలంగా యువీ ఏ ఫార్మాట్‌లోనూ రాణించకపోవడం.. ముఖ్యంగా టీం ఇండియాలో చోటు దక్కించుకోకపోవడం తదితర కారణాలతో 2019 వేలంలో యువీ తొలి రౌండ్‌లో అన్‌సోల్డ్‌గా మిగిలిపోయాడు. రెండో రౌండ్‌లో ముంబయి ఇండియన్స్ జట్టు జట్టు రూ.కోటి (బేస్ ధర)కి కొనుగోలు చేయడంతో ఊపిరి పీల్చుకున్నాడు. ముంబయి ఇండియన్స్ నిర్ణయంపై యువీ ఫ్యాన్స్ హర్షం వ్యక్తం చేస్తున్నారు. నమ్మకంతో తనను కొనుగోలు చేసిన ముంబయి ఇండియన్స్‌కు యువీ న్యాయం చేస్తాడో లేదో చూడాలంటే మరో నాలుగు నెలలు వేచిచూడాల్సిందే.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.